AIŠKINAMASIS RAŠTAS

DĖL LIETUVOS RESPUBLIKOS

SEIMO RINKIMŲ ĮSTATYMO NR. I-2721 38 STRAIPSNIO 3 DALIES PAKEITIMO

ĮSTATYMO PROJEKTO

1. Įstatymų projektų rengimą paskatinusios priežastys. Įstatymų projektų tikslai ir uždaviniai.

Lietuvos Respublikos Seimo rinkimų įstatymo Nr. I-2721 38 straipsnio 3 dalies pakeitimo įstatymo projektas parengtas siekiant prisidėti prie atvirumo, skaidrumo ir sąžiningumo valstybės politikoje didinimo, užtikrinti antikorupcinių principų laikymąsi. Teikiamomis pataisomis siekiama užtikrinti, kad rinkėjai, išreikšdami savo valią dėl asmens tinkamumo būti Seimo nariu ir atstovauti rinkėjų interesus, gautų kuo išsamesnę informaciją apie kandidatus į Seimo narius, kuri gali būti reikšminga jiems priimant sprendimus dėl balsavimo už vieną ar kitą kandidatą ir vertinant jo pasirengimą tinkamai atstovauti viešąjį interesą, nešališkai ir teisingai priimti sprendimus.

Įstatymo projekto tikslas – užtikrinti rinkėjų teisę gauti reikšmingą ir išsamią informaciją apie kandidatą į Seimo narius.

Įstatymo projekto uždavinys – nustatyti kandidato į Seimo narius pareigą pateikti informaciją apie tai, ar įstatymų nustatyta tvarka jis buvo pripažintas pažeidusiu Viešųjų ir privačių interesų derinimo įstatymo nuostatas.

2. Įstatymų projektų iniciatoriai ir rengėjai.

Įstatymų projektus parengė ir teikia Seimo nariai Gabrielius Landsbergis, Radvilė Morkūnaitė – Mikulėnienė.

3. Kaip šiuo metu yra reguliuojami įstatymų projektuose aptarti teisiniai santykiai.

Šiuo metu Seimo rinkimų įstatymą nėra numatyta kandidato į Seimo narius pareiga pildant kandidatų iškėlimo pareiškinius dokumentus pateikti informaciją apie tai, ar įstatymų nustatyta tvarka jis buvo pripažintas pažeidusiu Viešųjų ir privačių interesų derinimo įstatymo nuostatas.

4. Siūlomos naujos teisinio reguliavimo nuostatos ir kokių teigiamų rezultatų laukiama.

Siūloma papildyti Seimo rinkimų įstatymo 38 str. 3 dalį, kurioje įvardijama informacija, kurią kandidato į Seimo narius anketoje pilietis, išsikėlęs arba keliamas kandidatu į Seimo narius, nuostata, kad pateikiamoje informacijoje turi būti įvardijama ar jis, per paskutinius 3 metus iki kandidatų pareiškinių dokumentų pateikimo dienos įstatymų nustatyta tvarka buvo pripažintas pažeidusiu Viešųjų ir privačių interesų derinimo įstatymo nuostatas.

5. Numatomo teisinio reguliavimo poveikio vertinimo rezultatai, galimos neigiamos priimtų įstatymų pasekmės ir kokių priemonių reikėtų imtis, kad tokių pasekmių būtų išvengta.

Priimtas Įstatymo projektas neigiamų pasekmių neturės.

6. Galima priimtų įstatymų įtaka kriminogeninei situacijai, korupcijai.

Įstatymo projektas neigiamos įtakos kriminogeninei situacijai ir korupcijai neturės.

7. Galima priimtų įstatymų įtaka verslo sąlygoms ir jo plėtrai.

Įstatymo projektas įtakos verslo sąlygoms ir jo plėtrai neturės.

8. Įstatymų inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios.

Pakeisti ar panaikinti kitų galiojančių įstatymų nereikės.

9. Įstatymų projektų atitiktis Valstybinės kalbos, Teisėkūros pagrindų įstatymų nuostatoms, sąvokų ir terminų įvertinimas.

Įstatymų projektai parengti laikantis Valstybinės kalbos, Teisėkūros pagrindų įstatymo nuostatų.

10. Įstatymų projektų atitiktis Žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei.

Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos teisei.

11. Įstatymų įgyvendinimui reikalingi įgyvendinamieji teisės aktai, juos priimti turintys subjektai.

Nėra.

12. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymams įgyvendinti, ar bus galima sutaupyti.

Papildomų lėšų Įstatymo projekto įgyvendinimui nereikės.

13. Įstatymų projektų rengimo metu gauti specialistų vertinimai ir išvados.

Nėra.

14. Reikšminiai žodžiai, kurių reikia šiam projektams įtraukti į kompiuterinę paieškos sistemą, įskaitant Europos žodyno „Eurovoc“ terminus, temas ir sritis.

Reikšminiai Įstatymų projektų žodžiai, kurių reikia šiems projektams įtraukti į kompiuterinę paieškos sistemą: „Lietuvos Respublikos Seimo rinkimai“, „viešieji ir privatūs interesai“.

15. Kiti, iniciatorių nuomone, reikalingi pagrindimai ir paaiškinimai.

Nėra.

___________________________

Teikia

Seimo nariai

Gabrielius Landsbergis

Radvilė Morkūnaitė - Mikulėnienė